text: Fodbold: To lokale keepere skal med kvindelandsholdet til EM
  20 juni 2017 kl. 07.38
  Line Geltzer Johansen, Vejle Boldklub, og Stina Lykke Petersen, Kolding Q, er udtaget til næste måneds EM i Holland.
  Line Geltzer Johansen, Vejle Boldklub, og Stina Lykke Petersen, Kolding Q, er med blandt de 23 kvinder, som til EM i Holland skal kæmpe om medaljer til Danmark mod Europas bedste mandskaber. 
  Landstræner Nils Nielsen udtog mandag aften sin EM-trup. Der er udtaget tre målvogtere - og deriblandt altså de to lokale.
  Forsvarsspillet har været et stort fokusområde for landstræneren det sidste halve år:
  - Nu skal vi bevise, at de mange timer på træningsbanen har båret frugt, og at vi har fundet den rette balance i holdet. Alle vores forsvarsspillere har individuelle spidskompetencer, som kan hjælpe os i helt særlige situationer, så vi føler os godt rustede til, hvad end der må ske i kampene, siger landstræner Nils Nielsen om sin trup.
  Danmark spiller sin første kamp ved EM den 16. juli mod Belgien kl. 20.45. EM-slutrunden vises på TV 2, TV 2 SPORT og DR. Inden det går løs i Holland, spiller landsholdet træningskampe mod England og Østrig.
  